
GWEITHDREFN AR GYFER APELIADAU YN ERBYN PENDERFYNIAD Y PWYLLGOR ADDASRWYDD I YMARFER

Rhesymau dros Apelio
Dim ond ar sail un neu'r ddau o'r rhesymau canlynol y gellir ystyried apeliadau:

afreoleidd-dra wrth gynnal y Rheoliadau Addasrwydd i Ymarfer, sydd o'r fath natur ag i achosi amheuaeth resymol a fyddai'r Pwyllgor Addasrwydd i Ymarfer dan sylw wedi dod i'r un penderfyniad pe na bai wedi digwydd;

amgylchiadau personol eithriadol neu dystiolaeth newydd, nad oedd yn hysbys i'r Pwyllgor Addasrwydd i Ymarfer pan ystyriwyd achos y myfyriwr, ac y gellir dangos ei fod yn berthnasol i'r anaddasrwydd i ymarfer honedig.

(Mewn apeliadau yn seiliedig ar y rhesymau hyn, rhaid i'r apelydd ddangos rheswm da pam na chafodd amgylchiadau neu dystiolaeth bersonol o'r fath eu dwyn i sylw'r Pwyllgor Addasrwydd i Ymarfer cyn ei gyfarfod. Lle gallai myfyriwr fod wedi rhoi gwybod am amgylchiadau personol eithriadol neu dystiolaeth i'r Pwyllgor cyn ei gyfarfod, ni ellir defnyddio'r amgylchiadau hynny wedyn fel sail dros apêl.)

Cyflwyno ac Ystyried Apêl

Bydd unrhyw apêl yn erbyn penderfyniad Pwyllgor Addasrwydd i Ymarfer yn cael ei chyflwyno ar-lein yn unol â'r cyfarwyddiadau a nodir ar dudalen Apeliadau Prifysgol Metropolitan Caerdydd. Rhaid derbyn apêl o fewn pedwar diwrnod ar ddeg i ddyddiad yr hysbysiad o benderfyniad y Pwyllgor. Ni fernir bod hysbysiad apêl syml a roddir yn ysgrifenedig gan fyfyriwr o fewn y dyddiad cau uchod yn gyfystyr ag apêl briodol ac ni chaiff ei dderbyn. Dylid cyfeirio unrhyw ymholiadau ynghylch cyflwyno apêl at aup@cardiffmet.ac.uk 

Bydd apeliadau’n cael eu cadw'n gyfrinachol ac eithrio lle:

i. mae angen datgelu'r apêl a'i chynnwys i staff sydd wedi'u hyfforddi'n briodol er mwyn bwrw ymlaen â’r apêl;

ii. rhaid cysylltu â staff y Brifysgol am wybodaeth neu sylwadau mewn perthynas â chynnwys yr apêl, er mwyn ymchwilio'n briodol i'r apêl;


iii. bernir y gallai fod pryderon am les uniongyrchol y myfyriwr, ac os felly gall Gwasanaethau’r Gofrestrfa ofyn i'r Tîm Llesiant y Gwasanaethau Myfyrwyr gysylltu â'r myfyriwr i sefydlu a oes modd darparu unrhyw gymorth;

iv. mae gwybodaeth yn yr apêl yn arwain at bryder diogelu mewn perthynas â'r myfyriwr neu rywun arall, ac os felly gofynnir am gyngor gan Arweinydd Diogelu'r Brifysgol.

Rhaid i fyfyrwyr gydsynio i'r uchod er mwyn cyflwyno cais am apêl.

Bydd canlyniadau apêl yn cael eu cofnodi er mwyn nodi tueddiadau a llywio adolygiad y Brifysgol o weithdrefnau, ond wrth rannu ystadegau yn fewnol, nid oes modd adnabod myfyrwyr unigol.

I gael rhagor o wybodaeth am Breifatrwydd Data, cyfeiriwch at Ddatganiad Preifatrwydd Data Prifysgol Metropolitan Caerdydd neu cysylltwch â'r Swyddog Gwybodaeth a Chydymffurfiaeth Data drwy e-bostio DataProtection@cardiffmet.ac.uk 

Trwy gyflwyno apêl, mae myfyrwyr yn cydsynio i'w cais a thystiolaeth ategol gael ei phrosesu yn unol â'r uchod. Nodwch os nad yw myfyrwyr yn cydsynio ni fyddant yn gallu cyflwyno cais am apêl.

Mae'n ofynnol i'r Is-Ganghellor neu enwebai wrthod apêl:

sy'n seiliedig yn gyfan gwbl ar ffactorau a oedd yn hysbys i'r Pwyllgor Addasrwydd i Ymarfer;

sy'n cyflwyno gwybodaeth, yr oedd y myfyriwr yn gwybod amdani, ac y gellid bod wedi’i rhannu gan y myfyriwr, cyn cyfarfod y Pwyllgor Addasrwydd i Ymarfer.
Os yw apêl yn cael ei gwrthod, bydd llythyr canlyniad yn cael ei anfon at yr apelydd drwy e-bost, gan gynnwys esboniad am y penderfyniad.
Os yw'r apelydd yn anghytuno â chanlyniad yr apêl, gall gychwyn cam adolygu'r broses Apelio. Er mwyn dechrau'r broses hon rhaid i'r apelydd gyflwyno manylion yn ysgrifenedig i Wasanaethau'r Gofrestrfa (aup@cardiffmet.ac.uk) o fewn 14 diwrnod i ddyddiad yr hysbysiad o ganlyniad y Cam Ffurfiol, gan nodi sail yr apêl a'r canlyniad a ddymunir.
Bwrdd Apêl
Os yw’r Is-Ganghellor, neu ei enwebai, yn penderfynu bod achos i'w ystyried, bydd yn cael ei gyfeirio at Fwrdd Apêl.
Bydd gan y Bwrdd Apêl bwerau dirprwyedig i weithredu ar ran Bwrdd Academaidd Prifysgol Metropolitan Caerdydd a bydd yn cynnwys tri pherson. Bydd un ohonynt yn enwebai yr Is-Ganghellor (yn y Gadair) a bydd dau ohonynt yn aelodau o'r Bwrdd Academaidd. Fel arfer, bydd hyn o fewn tri mis i dderbyn y cais am apêl.
Bydd y Bwrdd Apêl yn cynnig gwrandawiad personol i apelydd ac yn unol â hynny bydd yn cael ei hysbysu ymlaen llaw o amser a dyddiad y cyfarfod. Gall aelod o staff academaidd neu les neu gynghori Prifysgol Metropolitan Caerdydd ddod gydag ef neu fyfyriwr neu swyddog Undeb y Myfyrwyr, ond nid unrhyw unigolyn arall. Ni chaiff yr apelydd anfon unrhyw berson arall i Fwrdd Apêl yn ei le.
Gwahoddir yr Ysgol dan sylw i anfon aelod o staff i fynychu'r gwrandawiad ac, ar wahoddiad Cadeirydd y Bwrdd Apêl, i gyfrannu at y gwrandawiad. Yn unol â hynny, bydd yr Ysgol yn cael ei hysbysu ymlaen llaw o amser a dyddiad y cyfarfod a bydd copi o gais yr ymgeisydd am apêl yn cael ei ddarparu.
Bydd gan Gadeirydd y Bwrdd Apêl ddisgresiwn i ddatgan bod unrhyw fater a gyflwynwyd gan yr apelydd, neu gan unrhyw aelod o staff neu fyfyriwr sy'n dod gyda'r myfyriwr yn annerbyniol, os yw o'r farn nad yw'n uniongyrchol gysylltiedig â chynnwys yr apêl a gyflwynwyd yn ysgrifenedig yn flaenorol o fewn y terfyn amser a bennwyd.
Bydd y Bwrdd Apêl yn seilio ei benderfyniad ar y dystiolaeth a gyflwynodd yr apelydd, ynghyd ag unrhyw dystiolaeth bellach, y mae'n ei hystyried yn berthnasol.
Bydd penderfyniad y Bwrdd Apêl ac unrhyw argymhellion neu gyngor lle bo'n briodol i amgylchiadau'r achos yn cael ei gyfleu gan yr Ysgrifennydd i'r Bwrdd Apêl, i'r apelydd ac i Ddeon yr ysgol o fewn 5 diwrnod gwaith i'r gwrandawiad apêl.
Bydd gan y Bwrdd Apêl yr awdurdod i wneud un o'r penderfyniadau canlynol:
gwrthod yr apêl;
gwrthod y penderfyniadau gwreiddiol a chyfeirio'r achos yn ôl at aelodau'r Pwyllgor Addasrwydd i Ymarfer gwreiddiol ar gyfer adolygiad o'r penderfyniadau a wnaed;
ei gwneud yn ofynnol i Bwyllgor Addasrwydd i Ymarfer newydd ail-glywed yr achos.
Pan fydd gofyn i Bwyllgor Addasrwydd i Ymarfer newydd ail-glywed achos, rhaid i aelodaeth y pwyllgor hwnnw fod yn hollol wahanol i aelodaeth y pwyllgor blaenorol.
Ni fydd y pwyllgor newydd yn derbyn unrhyw dystiolaeth o benderfyniad y pwyllgor blaenorol, nac unrhyw fater arall a drafodwyd gan y pwyllgor neu'r bwrdd apêl blaenorol, ac eithrio ei fod yn ail-glywed achos ar apêl.
Bydd rhwymedigaeth i glywed yr achos ar sail y ffeithiau a gyflwynir ger eu bron yn y gwrandawiad ac nid yng ngoleuni unrhyw beth y gallent fod wedi'i glywed neu ei ddarganfod y tu allan i'r pwyllgor, yn cael ei fframio o fewn unrhyw gylch gorchwyl sy'n berthnasol i aelodau'r pwyllgor.
Bydd penderfyniad y Bwrdd Apêl yn derfynol, ac felly ystyrir bod y mater wedi cau. Ni fydd unrhyw drafodaeth am benderfyniad y Bwrdd Apêl gyda'r apelydd nac unrhyw berson arall.
Gall y Bwrdd Apêl wneud argymhellion i'w hystyried gan y Pwyllgor Ansawdd a Safonau Academaidd neu'r Bwrdd Academaidd fel bo'n briodol ar unrhyw faterion sy'n codi o ystyried apeliadau.
Cwblhau Gweithdrefnau
Yn unol â Deddf Addysg Uwch 2004, dynodwyd Swyddfa'r Dyfarnwr Annibynnol dros Addysg Uwch (yr OIA) gan Gynulliad Cenedlaethol Cymru o 1 Ionawr 2005 fel gweithredwr cynllun annibynnol yng Nghymru ar gyfer adolygu cwynion myfyrwyr.
Unwaith y bydd holl weithdrefnau perthnasol Prifysgol Metropolitan Caerdydd uchod wedi cael eu dilyn, gall ymgeisydd gyflwyno cwyn i'r Swyddfa Archwilio ynghylch y ffordd y cafodd yr apêl ei phrosesu. Rhaid cyflwyno unrhyw gŵyn o'r fath drwy anfon ffurflen gais cynllun wedi'i chwblhau ynghyd â'r holl wybodaeth berthnasol i'r OIA o fewn deuddeg mis i'r dyddiad ar y "Llythyr Cwblhau Gweithdrefnau" gan Brifysgol Metropolitan Caerdydd ar ôl cwblhau ei gweithdrefnau mewnol. Mae manylion cyswllt yr OIA a'r ffurflen gwyno ar gael o wefan yr OIA www.oiahe.org.uk 

